हादसों के चलते सड़क पर लगने वाली दुकानें हटाई
ग्राम पंचायत ने बाजार बैठकी का स्थान तय किया
भास्कर संवाददाता। नरसिंहगढ़
दमोह-छतरपुर मार्ग पर पर रविवार को कुछ ही नजारा दिख रहा था। हमेशा भीड़ से भरी रहने वाली सड़क खाली व चौड़ी नजर आई, जिससे वाहन चालक आसानी से सड़क पर आ जा रहे थे।
दरअसल रविवार को साप्ताहिक बाजार के दिन मुख्य मार्ग के दोनों ओर फुटकर व्यापारियों द्वारा अपनी दुकानें लगा ली जाती थीं, जिससे पूरी सड़क पर भीड़ रहने के कारण यहां से निकलने वाले भारी वाहन चालकों को काफी मुसीबतों से जूझना पड़ता था। कई बार सड़क पर जाम लग जाता था जिससे हादसों की आशंका भी बनी रहती थी। इस समस्या को पिछले दिनों भास्कर द्वारा प्रमुखता के साथ उठाया गया था। जिसके बाद पंचायत द्वारा रविवार को लगने वाले साप्ताहिक बाजार के दौरान सड़क किनारे लगने वाली दुकानों को हटाकर उन्हें तय स्थान पर लगवाया। किसी भी दुकानदार को सड़क किनारे दुकानें नहीं लगाने दीं।
पंचायत की इस पहल से पूरी सड़क चौड़ी और खाली हो गई। जिससे वाहनों को निकलने में आसानी हुई। सरपंच प्रदीप मिश्रा, राजकिशोर सिंह, संतोष मोदी, राजकुमार शर्मा, सचिव नरेंद्र शर्मा, अनिल पाठक, अंशुल प्यासी, डालचंद अठया, नबाब सिंह ने मिलकर व्यापारियों को समझाइश दी।
bho_Deva hin_Deva san_Deva hin_Deva hin_Deva hin_Deva